Մինչդեռ, ի հակադրություն գեղջկական էությունից ու կենցաղից չբարձրացած Լուկաշենկոյի, պարզվում է՝ այդ երկրում կան համարյա արիստոկրատիկ կրթվածության, բարյացակամության, հմայքի եւ կենսափորձի տեր առաջնորդներ: Նրանց թվում՝ Ալեքսանդր Միլինկեւիչը, ով եղել է ժողովրդավարական ուժերի միասնական թեկնածուն 2006-ի նախագահական ընտրություններում: Լազերային ֆիզիկայի մասնագետ է, ֆիզմաթ գիտությունների դոկտոր: Ծնվել է Հրոդնա քաղաքում, որը համարվում է Բելառուսի մշակութային մայրաքաղաքը, եւ որի մասին առաջին գրավոր հիշատակությունը թվագրվում է 1128 թվականին: 1990-ականների սկզբին եղել է Հրոդնայի փոխքաղաքապետը, 2006-ի նախագահական ընտրություններից հետո հիմնադրել եւ մինչ օրս ղեկավարում է «Շարժում՝ հանուն ազատության» ասոցիացիան: